text: Тема спорт - Почетино: ПСЖ може пак да играе на финал
  Почетино: ПСЖ може пак да играе на финал
  15-02-2021 UEFA. COM
  Имаме ясни идеи как да спрем Барселона и как да ги нараним, заяви аржентинецът
  Преди 20 години Маурисио Почетино за първи път дойде в ПСЖ, след като се присъедини към клуба от базирания в Барселона Еспаньол. Бившият централен защитник сега отново е на "Парк де Пренс", но като треньор. А следващата битка на парижани е осминафинал в Шампионската лига срещу Барселона (б.р. – утре от 22:00 часа на "Ноу Камп"). 48-годишният специалист, който изведе Тотнъм до финала през 2019-а, говори пред официалния сайт на УЕФА за първия си период във френската столица, Барселона на Роналд Куман и как COVID-19 e оформил неговия мироглед.
  НА ИГРАЧ В ПСЖ
  Когато клубът ме привлече през 2001-а, там имаше играчи със страхотна репутация като Джей-Джей Окоча и Никола Анелка. Разбира се, и Роналдиньо дойде. Аз не бях бляскаво име в живота на ПСЖ. Истината е, че благодарение на това какъв е аржентинският народ и начинът, по който мислим и се състезаваме, ми помогна бързо да установя добри отношения с цялото семейство на ПСЖ. Няма как да пропусна и моите съотборници, които също бяха важна част в аклиматизирането ми.
  Бях агресивен играч. Не технически надарен, но силен психически. Имахме страхотен отбор с много талант. Но в същото време ПСЖ преживяваше несигурни времена и имаше доста нестабилност. Всъщност беше жалко, че не изградихме солиден проект, за да можеше максимално да се възползва талантът, който онзи отбор имаше, и да се постигнат големи неща.
  ЗА ОСМИНАФИНАЛНИЯ
  СБЛЪСЪК С БАРСЕЛОНА
  Достигайки до финала в Шампионската лига през 2020-а, ПСЖ постигна нещо, за което мечтаеше петдесет години. Сега отново можем да го направим. Трябва да вървим стъпка по стъпка, за да се получат нещата. Ясно е, че ще бъде трудно, елиминационната фаза започва с Барселона.
  Видял съм цялата еволюция на каталунците. Първо от дома ми в Лондон, когато Роналд Куман пое юздите. Ясно е, че Барса влиза в различен етап, една нова глава. Още с пристигането си нидерландецът започна да работи, за да извлече най-доброто от наличните футболисти. Седем месеца по-късно се вижда, че Роналд е приложил идеите си на практика и отборът знае какво се очаква от него.
  Срещу нас ще има солиден съперник с ясни идеи и невероятни футболисти. Барса е отбор, който знае как да бъде конкурентен. Мисленето им е изградено за победа във всеки мач, както е при големите клубове. Такъв е и ПСЖ. И ние искаме да сме конкурентни и да побеждаваме. Имаме ясни идеи и структури за това как да спрем Барселона да ни напада и как да ги нараним. Ние винаги се доверяваме на играчите да свършат работата си по възможно най-добрия начин и да постигат положителни резултати.
  През седмицата, в която бях затворен в стаята си, прекарах доста време в мисли. Аз съм оптимист. Винаги гледам в бъдещето, но се опитвам да се наслаждавам и на настоящето. Смятам, че трябва да дадем на живота още един шанс, да се опитаме да се наслаждаваме малко повече, може би по-интензивно. Въпреки че не се чувствах добре, опитът ми с COVID-19 ме научи да стана по-добър човек, да мисля повече за другите хора и тези около мен. Както и да бъда по-отговорен, да се наслаждавам на това, което правя. Но всичко това винаги е с отговорност и мисли за бъдещето, защото ние трябва да оставим един по-добър свят на нашите деца и внуци. Трябва да поемем отговорност за нашите съседи и техните деца и внуци. Надявам се това по-бързо да приключи и да имаме един по-добър свят.